চাঁদমালা
চাঁদমালা (ইংরেজি: Crested floating heart, White water snowflake, White snowflake), (বৈজ্ঞানিক নাম: Nymphoides hydrophylla) হচ্ছে মেনান্থাসি পরিবারের জলজ উদ্ভিদ। এরা বাংলাদেশ ও ভারতের স্থানীয় উদ্ভিদ। লতান জলজ এই উদ্ভিদের গাঁট থেকে শিকড় গজায়। ভাসমান পাতা প্রায় গোল, ৫-৮ সেমি চওড়া, বোঁটা প্রায় ৪ সেমি, উপর মসৃণ, নিচে প্রকট শিরাজাল। ছোট ছোট সাদা ফুল ফোটে। ফুলে পাঁচ পাপড়ি হয়। ফলের আকার গোল। সাধারণত পানি জমে থাকে এমন কোন খানাখন্দ, জলাশয়, ধানক্ষেত এসব স্থানে দেখা যায় এই ভাসমান উদ্ভিদটিকে । সামান্য উচ্চতাতেও বেশ ভালো জন্মায় এই গাছ । মাটির সাথে এর শেকড় সংযুক্ত থাকলেও, ভাসমান অবস্থাতেও (মাটির সাথে সংযুক্ত না থেকে) বেশ ভালো জন্মায় ।